2. ปัจจัยความเสี่ยง 

1.  ความเสี่ยงด้านการประกอบธุรกิจ

ธุรกิจมีความเสี่ยงจากการแข่งขันที่สูง
และการเข้ามาดำเนินธุรกิจได้ง่ายของผู้ประกอบการรายใหม่เนื่องจากเห็นว่าสามารถเข้าสู่ธุรกิจได้ง่ายและไม่ต้องใช้เงินทุนสูงมากนัก
ปัจจุบันธุรกิจที่ปรึกษาด้านการประชาสัมพันธ์กำลังได้รับความนิยมเพิ่มขึ้นจากหลายหน่วยงานที่เห็นถึงประโยชน์และความสำคัญของการประชาสัมพันธ์
เนื่องจากการประชาสัมพันธ์เป็นช่องทางหนึ่งในการสร้างภาพลักษณ์ที่ดีให้แก่กลุ่มเป้าหมายและสาธารณะ
จึงทำให้ปริมาณงานและความต้องการใช้บริการด้านประชาสัมพันธ์เพิ่มสูงขึ้น
นอกจากนี้ซึ่งคู่แข่งขันของบริษัทมีทั้งที่เป็นบริษัทที่ทำธุรกิจด้านการประชาสัมพันธ์โดยตรง
และบริษัทที่ทำธุรกิจโฆษณาที่มีการให้บริการด้านการประชาสัมพันธ์ด้วย ดังนั้น
การเพิ่มขึ้นของจำนวนคู่แข่งขันและการเข้ามาของผู้ประกอบการรายใหม่
จึงอาจทำให้เกิดการแข่งขันเพื่อแย่งชิงส่วนแบ่งการตลาดกันรวมทั้งอาจแข่งขันกันในเรื่องราคา
ซึ่งอาจทำให้รายได้ของบริษัทลดลงได้ในอนาคต
บริษัทจึงอาจมีความเสี่ยงจากการแข่งขันและการเข้ามาดำเนินธุรกิจของผู้ประกอบการรายใหม่ได้

อย่างไรก็ตาม
งานที่ปรึกษาด้านการประชาสัมพันธ์จำเป็นต้องใช้บุคลากรหรือทีมงานที่มีความเชี่ยวชาญในธุรกิจหลายแขนง
มีความรอบรู้ในหลากหลายสาขาวิชา ผู้ประกอบการต้องมีผลงานที่เป็นที่ยอมรับ
และมีเครือข่ายที่แข็งแกร่ง
ซึ่งจากการที่บริษัทให้บริการงานที่ปรึกษาด้านการประชาสัมพันธ์มานานกว่า 20 ปี
ทำให้บริษัทมีความเข้าใจในการประชาสัมพันธ์อย่างแท้จริง
มีทีมงานที่มีความเชี่ยวชาญและมีประสบการณ์ในด้านประชาสัมพันธ์เป็นอย่างดี
มีเครือข่ายทางธุรกิจที่ดีทั้งในและต่างประเทศ
และมีระบบเทคโนโลยีสารสนเทศที่เชื่อมโยงกับแหล่งข้อมูลสำคัญๆของโลก
โดยผ่านระบบฐานข้อมูลของพันธมิตรทางการค้า ได้แก่ Ketchum และ Fleishman-Hillard
ซึ่งช่วยให้บริษัทสามารถหาข้อมูลเกี่ยวกับลูกค้า ภาวะอุตสาหกรรม
และแนวโน้มของการประชาสัมพันธ์ในอนาคต เพื่อสร้างสรรค์ผลงานที่มีคุณภาพและเป็นที่ยอมรับ
ส่งผลให้บริษัทเป็นหนึ่งในบริษัทที่ปรึกษาด้านการประชาสัมพันธ์ระดับแนวหน้าของประเทศ
และทำให้บริษัทมีความได้เปรียบผู้ให้บริการที่ยังไม่มีผลงานเป็นที่ยอมรับหรือไม่มีความรู้อย่างแท้จริงในการให้บริการด้านประชาสัมพันธ์
เนื่องจากลูกค้าหลายรายไม่ได้พิจารณาว่าจ้างผู้ให้บริการจากการเสนอค่าบริการที่มีราคาต่ำเพียงอย่างเดียว
จึงสามารถลดความเสี่ยงจากการแข่งขันได้ในระดับหนึ่ง

เนื่องจากศักยภาพของบริษัทที่มีผลงานเป็นที่รับรู้อย่างเด่นชัด และมีประสบการณ์ที่ยาวนาน
รวมทั้งบุคลากรที่มีความสามารถเชี่ยวชาญ อีกทั้งมีเงินทุนที่ได้จากการระดมทุนในตลาดหลักทรัพย์
ทำให้บริษัทมีความได้เปรียบบริษัทอื่นอันที่จะรับงานในโครงการขนาดใหญ่ที่ต้องใช้ทุนหมุนเวียนสูง
อีกทั้งการที่เป็นบริษัทจดทะเบียนในตลาดหลักทรัพย์ การดำเนินงานทุกอย่างกระทำไปโดยโปร่งใส
และสามารถตรวจสอบได้
จึงทำให้บริษัทมีศักยภาพสูงเพียงพอที่จะได้รับการคัดเลือกเป็นผู้จัดทำงานโครงการใหญ่ และ
โครงการของภาครัฐ
นอกจากนี้บริษัทได้ขยายขอบเขตการบริการที่มีลักษณะแตกต่างจากผู้ประกอบการรายอื่น ได้แก่
งานที่ปรึกษาประชาสัมพันธ์เพื่อการเข้าจดทะเบียนในตลาดหลักทรัพย์แห่งประเทศไทย
(”ตลาดหลักทรัพย์ฯ”) งานที่ปรึกษาประชาสัมพันธ์เพื่อนักลงทุน
และบริษัทได้ลงนามในสัญญาแต่งตั้งอย่างเป็นทางการจากสำนักข่าวและสถานีโทรทัศน์เครือข่าย
CNBC ให้เป็นผู้แทนในการวางกลยุทธ์ด้านการโฆษณาและประชาสัมพันธ์ในต่างประเทศ
ให้กับองค์กรเอกชนขนาดใหญ่ผ่านเครือข่าย CNBC และเป็นผู้แทนแต่เพียงผู้เดียวในประเทศไทย
สำหรับกลุ่มลูกค้าหน่วยงานภาครัฐและรัฐวิสาหกิจ
รวมถึงการขยายการให้บริการไปในกลุ่มลูกค้าที่เป็นหน่วยงานราชการ รัฐวิสาหกิจ
และวิสาหกิจขนาดใหญ่มากขึ้น
โดยบริษัทได้จัดตั้งทีมงานสำหรับการให้คำปรึกษาด้านประชาสัมพันธ์แก่หน่วยงานราชการและรัฐวิสาหกิจโดยเฉพาะ
ช่วยให้บริษัทมีการขยายตลาดการให้บริการ และฐานลูกค้าที่กว้างขึ้น
ซึ่งปัจจัยดังกล่าวจะช่วยให้บริษัทสามารถรักษาส่วนแบ่งตลาด
รวมทั้งขยายการดำเนินธุรกิจการให้คำปรึกษาด้านประชาสัมพันธ์ต่อไปได้

2.  ความเสี่ยงด้านการบริหารจัดการ

บริษัทมีความเสี่ยงจากการพึ่งพิงทรัพยากรบุคคลที่มีความชำนาญเฉพาะทาง
เพราะธุรกิจของบริษัทเป็นธุรกิจที่จำเป็นต้องอาศัยบุคลากรที่มีความรู้ ความชำนาญ
มีประสบการณ์ด้านการประชาสัมพันธ์ มีความรอบรู้ด้านการบริหาร มีความเข้าใจในธุรกิจต่างๆ
ทั้งในด้านลึกและด้านกว้าง มีความถนัดด้านภาษา
มีความคิดสร้างสรรค์ในการวางแผนและกำหนดกลยุทธ์ให้กับลูกค้า ดังนั้น
บุคลากรจึงเป็นองค์ประกอบที่สำคัญอย่างหนึ่งที่ช่วยให้การดำเนินงานของบริษัทมีประสิทธิภาพ
บริษัทดำเนินธุรกิจภายใต้ผู้บริหารหลัก คือ นายนิมิตร หมดราคี
ซึ่งถือเป็นผู้ที่มีความสำคัญในการบริหารจัดการและการดำเนินธุรกิจของบริษัท
เนื่องจากนายนิมิตรเป็นผู้ก่อตั้งบริษัท อีกทั้งเป็นผู้ที่มีความรู้ ความสามารถ
และมีประสบการณ์ในงานด้านที่ปรึกษาประชาสัมพันธ์เป็นอย่างดี
รวมถึงบุคลากรสำคัญที่เป็นหัวหน้าทีมประชาสัมพันธ์จำนวน 3 ท่าน
ซึ่งบุคลากรดังกล่าวเป็นผู้ที่มีความเชี่ยวชาญและมีประสบการณ์ในด้านประชาสัมพันธ์มายาวนาน ดังนั้น
หากขาดผู้บริหารหลักและบุคลากรด้านที่ปรึกษาประชาสัมพันธ์ที่สำคัญ
อาจส่งผลกระทบต่อการบริหารงานและผลการดำเนินงานของบริษัทได้

สำหรับปี 2552 อัตราการลาออกพนักงานคิดเป็นร้อยละ 26.47
ของจำนวนพนักงานทั้งหมดและบริษัทรับพนักงานเข้าใหม่อีกร้อยละ 11.76
ของจำนวนพนักงานทั้งหมด ทั้งนี้ การลาออกไม่ส่งผลกระทบต่อบริษัทมากนัก
เพราะบริษัทได้หาแนวทางป้องกันความเสี่ยงดังกล่าว
โดยการจัดโครงสร้างองค์กรให้มีการกระจายอำนาจการบริหารไปยังผู้บริหารและบุคลากรท่านอื่นๆ
เพื่อให้มีส่วนร่วมในการบริหารและการตัดสินใจ รวมถึงการสร้างทีมงานที่แข็งแกร่ง
ซึ่งแต่ละทีมจะประกอบด้วยบุคลากรที่มีความเชี่ยวชาญในหลายธุรกิจ มีความถนัดที่หลากหลาย
มีความเชี่ยวชาญและมีประสบการณ์ที่แตกต่างกัน ประมาณ 3-4 คน
ทำให้เกิดการโอนถ่ายและแลกเปลี่ยนความรู้ ทักษะ
และประสบการณ์ระหว่างกันเพื่อให้เกิดการเรียนรู้ใหม่ๆ อย่างต่อเนื่อง
และเมื่อมีการเข้าออกของสมาชิกในทีม
บุคลากรในแต่ละทีมสามารถปฏิบัติหน้าที่ทดแทนกันได้ทั้งในเรื่องการดำเนินงานตามแผนงานและการติดต่อลูกค้าได้อย่างต่อเนื่อง
จึงสามารถลดความเสี่ยงจากการพึ่งพิงบุคลากรคนใดคนหนึ่งได้ นอกจากนี้
บริษัทยังมีนโยบายในการพัฒนาประสิทธิภาพและความสามารถของพนักงานอย่างสม่ำเสมอ
โดยจัดให้มีการฝึกอบรม ไม่ว่าจะเกี่ยวข้องกับการประชาสัมพันธ์หรือด้านอื่นๆ
ที่สนับสนุนการให้บริการ ร่วมกับโครงการต่างๆ และพันธมิตรทางธุรกิจ
เพื่อให้พนักงานมีการพัฒนาความรู้และทักษะต่างๆ มีความเข้าใจในธุรกิจ
และเป็นการเพิ่มคุณค่าในตัวบุคลากรของบริษัท ในขณะเดียวกัน
บริษัทมีการให้สวัสดิการและอัตราค่าจ้างที่ไม่ต่ำกว่าผู้ให้บริการอื่นๆ ในธุรกิจประเภทเดียวกัน
นอกจากนี้ บริษัทยังเสนอแนวทางความก้าวหน้าทางตำแหน่งงานต่างๆ ที่ชัดเจน
ซึ่งจะช่วยลดความเสี่ยงในการสูญเสียทีมงานและบุคลากรให้น้อยลงได้
นอกจากนี้บริษัทยังให้ความสำคัญกับการคัดเลือกพนักงาน ใหม่ที่มีความสามารถเข้ามาเสริมทีมงาน
ทำให้บริษัทมีส่วนผสมของพนักงานที่ทั้งมีประสบการณ์และมีแนวคิดใหม่ๆ
เข้ามาร่วมกันทำงานต่อไปได้อย่างมีประสิทธิภาพ

3.  ความเสี่ยงด้านการเงิน

บริษัทอาจมีความเสี่ยงด้านการเงินจากการเรียกเก็บเงินจากลูกหนี้ที่ค้างชำระเกินกำหนดไม่ได้หรือล่าช้ากว่ากำหนด
ปกติให้บริการแก่ลูกค้าทั้งที่เป็นหน่วยงานราชการและบริษัทเอกชน
โดยมีนโยบายในการให้เครดิตเทอมแก่ลูกค้าที่เป็นบริษัทเอกชน 30 วัน
และลูกค้าที่เป็นหน่วยงานราชการและรัฐวิสาหกิจ 60 วัน ซึ่ง ณ สิ้นปี 2550 สิ้นปี 2551 และสิ้นปี
2552 ลูกหนี้การค้าและตั๋วเงินรับที่เกินกำหนดชำระมากกว่า 30 วัน คิดเป็นร้อยละ 12.20 ร้อยละ
61.32 และร้อยละ 22.94 ของลูกหนี้การค้าและตั๋วเงินรับ-สุทธิ ตามลำดับ

อย่างไรก็ตาม ลูกค้าของบริษัทส่วนใหญ่เป็นบริษัทขนาดใหญ่ ที่มีชื่อเสียงเป็นที่รู้จัก
บริษัทมีการคัดเลือกลูกค้าที่มีความน่าเชื่อถือ มีฐานะการเงินที่มั่นคง
และบริษัทมีการวิเคราะห์ฐานะการเงินและตรวจสอบเครดิตทางการเงินของลูกค้าตั้งแต่ก่อนที่จะให้บริการ
ในกรณีที่ลูกค้าค้างชำระเกินกำหนด
เจ้าหน้าที่ฝ่ายบัญชีของบริษัทจะติดตามให้ลูกหนี้รายดังกล่าวชำระเงินโดยเร็วที่สุด
โดยประสานงานกับเจ้าหน้าที่ที่ปรึกษาด้านการประชาสัมพันธ์ที่ดูแลลูกค้ารายนั้นๆ
เพื่อช่วยติดตามอีกทางหนึ่ง
จากนั้นจึงรายงานผลการติดตามให้แก่หัวหน้างานเพื่อหาทางแก้ไขอย่างทันท่วงที
และหากทวงถามแล้วไม่ได้รับชำระ บริษัทจะดำเนินการในทางกฏหมายต่อไป

4.  ความเสี่ยงด้านการลงทุน

บริษัทมีความเสี่ยงจากการลงทุน เนื่องจากไม่สามารถจ่ายปันผลในปี 2553 นี้
เพราะบริษัทมีผลประกอบการประจำปี 2552 ขาดทุนสุทธิจำนวน 12.10 ล้านบาท
และมีผลขาดทุนสะสมอยู่จำนวน 28 ล้านบาท ผลการดำเนินงานที่ขาดทุนนั้นเกิดขึ้นตั้งแต่ปี 2550
เป็นต้นมา เป็นผลต่อเนื่องมาจากการตั้งสำรองหนี้สงสัยจะสูญ 2 ราย จำนวน 46.14 ล้านบาท
โดยกรมประชาสัมพันธ์ให้ดำเนินการจัดทำสื่อสิ่งพิมพ์หนังสือประมวลภาพ
“ปวงประชามหาปิติพระราชพิธีฉลองสิริราชสมบัติครบ ๖๐ ปี” พร้อมกล่องบรรจุ DVD
ชุดปวงประชามหาปิติ แต่ยังไม่ได้รับชำระเงินค่าจ้าง และลูกหนี้อีกรายหนึ่งจำนวน 4.04 ล้านบาท
ทั้งนี้บริษัทได้ดำเนินการตามกฎหมายฟ้องร้องดำเนินคดีกับลูกหนี้ทั้งสองราย
และศาลชั้นต้นพิพากษาให้บริษัทชนะคดีทั้งหมด

อย่างไรก็ตามบริษัทมิได้นิ่งนอนใจและได้ปรับปรุงการบริหารงานภายในให้เข้มงวดมากขึ้น
จึงไม่มีการตั้งสำรองหนี้สงสัยจะสูญในปีต่อๆมา
และได้พยายามเพิ่มรายได้และปรับลดค่าใช้จ่ายลดลงเสมอ
จะเห็นได้ว่ารายได้มีแนวโน้มเพิ่มขึ้นมาตั้งแต่ปี 2551 ส่วนค่าใช้จ่ายก็มีแนวโน้มลดลงมาตลอด

ผลกระทบจากการออกใบสำคัญแสดงสิทธิที่จะซื้อหุ้นสามัญของบริษัท

วันที่ 17 พฤศจิกายน 2552 บริษัทได้ออกใบสำคัญแสดงสิทธิที่จะซื้อหุ้นสามัญของบริษัทจำนวน
225,000,000 หน่วย ให้แก่ผู้ถือหุ้นเดิมของบริษัทฯ ราคาเสนอขายต่อหน่วย 0.00 บาท
ในอัตราส่วนหุ้นสามัญเดิม 2 หุ้น ต่อใบสำคัญแสดงสิทธิ 1 หน่วย อายุของใบสำคัญแสดงสิทธิไม่เกิน
3 ปีนับแต่วันที่ออกใบสำคัญแสดงสิทธิ และใบสำคัญแสดงสิทธิ 1 หน่วย มีสิทธิซื้อหุ้นสามัญได้ 1 หุ้น
ราคาการใช้สิทธิซื้อหุ้นสามัญเท่ากับ0.20 บาทต่อหุ้น มีผลกระทบต่อด้านสัดส่วนการถือหุ้น (Control
Dilution) ผลกระทบด้านส่วนแบ่งกำไร (EPS Dilution) และผลกระทบด้านราคาหุ้น (Price
Dilution) ต่อผู้ถือหุ้นเดิมของบริษัทฯ ดังนี้

1.  ผลกระทบด้านสัดส่วนการถือหุ้น (Control Dilution)

  เนื่องจากการออกและเสนอขายหุ้นสามัญเพิ่มทุนพร้อมใบสำคัญแสดงสิทธิในครั้งนี้เป็นการจัดสรรให้แก่ผู้ถือหุ้นเดิมของบริษัทฯ
  ดังนั้นหากผู้ถือหุ้นเดิมทุกคนต่างใช้สิทธิซื้อจองซื้อหุ้นสามัญเพิ่มทุนและใช้สิทธิตามใบสำคัญแสดงสิทธิที่ได้รับ
  ผู้ถือหุ้นเดิมจะไม่ได้รับผลกระทบด้านสัดส่วนการถือหุ้นจากการออกหุ้นสามัญเพิ่มทุนและใบสำคัญแสดงสิทธิในครั้งนี้

  อย่างไรก็ตาม
  ในกรณีที่ผู้ถือหุ้นเดิมไม่ได้ใช้สิทธิจองซื้อหุ้นสามัญเพิ่มทุนและไม่ใช้สิทธิตามใบสำคัญแสดงสิทธิในครั้งนี้ทั้งจำนวน
  ผลกระทบจากการออกใบสำคัญแสดงสิทธิในครั้งนี้จะเท่ากับร้อยละ 33.33
  ของสัดส่วนการถือหุ้นที่มีอยู่เดิมของผู้ถือหุ้น

2.  ผลกระทบต่อส่วนแบ่งกำไร (EPS Dilution)

  อัตราส่วนกำไรต่อหุ้นไม่สามารถคำนวนได้ เนื่องจากผลประกอบการปี 2552 ติดลบ

3.  ผลกระทบด้านราคาหุ้น (Price Dilution)

  ราคาหุ้นจะลดลงประมาณร้อยละ 15.11 ของราคาหุ้นในระหว่างวันที่ 2 – 12 เดือนมีนาคม
  2553 และการแปลงสภาพตามใบสำคัญแสดงสิทธิทั้งจำนวน